CELEX: 62008TN0451
Language: sk
Date: 2008-10-02 00:00:00
Title: Vec T-451/08: Žaloba podaná 2. októbra 2008 – Stim/Komisia

6.12.2008   
            
            
               SK
            
            
               Úradný vestník Európskej únie
            
            
               C 313/52
            
         Žaloba podaná 2. októbra 2008 – Stim/Komisia
   (Vec T-451/08)
   (2008/C 313/93)
   Jazyk konania: angličtina
   Účastníci konania
   
      Žalobkyňa: Föreningen Svenska Tonsättares Internationella Musikbyrå (Stim) u.p.a. (Štokholm, Švédsko) (v zastúpení: C. Thomas, solicitor a N. Pourbaix, lawyer)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť článok 3 a článok 4 ods. 2 a článok 4 ods. 3 v tom rozsahu, v akom odkazuje na článok 3 rozhodnutia Komisie K(2008) 3435 zo 16. júla 2008 v konaní podľa článku 81 ES a článku 53 Dohody o EHP vo veci COMP/C2/38.698 – CISAC,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa touto žalobou žiada čiastočne zrušiť rozhodnutie Komisie zo 16. júla 2008 v konaní podľa článku 81 ES a článku 53 Dohody o EHP (vec COMP/C2/38.698 – CISAC) a zvlášť článok 3, ktorý stanovuje, že sa členovia CISAC (1) z EHP podieľali na zosúladenom postupe v rozpore s článkom 81 ES a článkom 53 Dohody o EHP tým spôsobom, že koordinovali teritoriálne vzájomné zastúpenia, ktoré si poskytovali tak, že obmedzovali licencie vo vnútroštátnom území na jednu organizáciu spravujúcu práva.
   Na podporu svojej žaloby uvádza žalobkyňa následovné:
   Podľa žalobkyne napadnuté rozhodnutie porušuje článok 151 ods. 4 ES tým, že Komisia nedostatočne zohľadnila dôsledky na kultúrnu rozmanitosť v Európe, keď žiadala ukončenie údajného zosúladeného postupu pri teritoriálnom zastúpení poverením udeleným správcovským organizáciám pre kolektívnu správu práv z Dohody o EHP pre vydávanie licencií iným správcovským organizáciám z Dohody o EHP pre vydávanie licencií k ich repertoáru pre satelitné, internetové a káblové využitie. Okrem toho žalobkyňa tvrdí, že rozhodnutie poruší kultúrnu rozmanitosť v Európe, keď autori hudby, ktorá má menšiu kultúrnu odozvu, stratia istotu, ktorú im poskytuje terajší systém, že ich hudba bude chránená licenciou a príjmy sa budú dosahovať na všetkých územiach, na ktorých sa bude ich hudba hrať.
   Žalobkyňa ďalej tvrdí, že Komisia mala zohľadniť skutočnosť, že identifikované obmedzenie hospodárskej súťaže je fiktívne alebo najviac okrajové. Podľa tvrdenia žalobkyne nedošlo k obmedzeniu hospodárskej súťaže v zmysle článku 81 ods. 1 ES. Žalobkyňa tak tvrdí, že sa Komisia pri uplatnení vyššie uvedených ustanovení dopustila nesprávneho právneho posúdenia alebo zjavne nesprávneho posúdenia skutkových okolností. Na záver žalobkyňa tvrdí, že Komisia mala zosúladený postup legalizovať na základe článku 81 ods. 3 ES. Keďže tak neurobila, zbytočne porušila kultúrnu rozmanitosť v Európe.
   
      (1)  Medzinárodná konfederácia spoločností autorov a skladateľov.